Suomeen on perustettu Sosialidemokraattiset miehet. Perustava kokous 12. helmikuuta valitsi liiton johtoon kansalaisaktivistit Ilkka Taipaleen (kuvassa) puheenjohtajaksi ja Jussi Särkelän pääsihteeriksi.

DEMOKRAATTI Demokraatti

Liitto ilmoittaa ensimmäisiksi tehtävikseen puuttua nuorten miesten alistettuun asemaan ja syrjäyttämiseen.

– Liitto kutsuu nuoret miehet kokoon ja toimimaan itse asemansa kohottamiseksi. Tämä edellyttää myös miesten itsetietoisuuden kehittämistä. Luovutamme mieluusti liiton johdon nuorille miehille mahdollisimman nopeasti, Taipale ja Särkelä painottavat tiedotteessa.

Sosialidemokraattiset miehet vaatii ensitöikseen kahden parlamentaarisen komitean asettamista. Niiden pitäisi tutkia niin miesten kuin yksinelävien asemaa. Lisäksi liitto haluaa Miina Sillanpään ja kansainvälisen vaikuttamisen päivän viralliseksi liputuspäiväksi.

Julkaisemassaan manifestissa perustava kokous kiinnittää huomiota miehiä henkisesti kangistaviin rooleihin ja suoranaiseen syrjintään.

– Miesliike pitää tärkeänä sukupuolten mahdollisimman täyttä tasa-arvoa. Se saavutetaan ymmärtämällä mieserityisyys ja naiserityisyys sekä sukupuolten välisellä älyllisellä vuoropuhelulla.

Taipale ja Särkelä ovat liiton johdossa vain väliaikaisesti. Liitto kutsuu toimintaan erityisesti nuoria miehiä.